Platinum vir Dewald Wasserfall
JY LEES NOU Platinum vir Dewald Wasserfall
Dewald Wasserfall het ná hy sy album Vergeet wat jy weet van liefde uitgereik het, net gehoop dat dié album goue status sal behaal. Maar sy verwagtinge is oortref. SARIE.com gesels met dié sanger oor die platinumstatus van dié album.
"Ek was heeltemal uit die veld geslaan! En omdat ek dit in die middel van die vertoning gekry het, moes ek die heeltyd net onthou wat die volgende liedjie is wat ek moes sing," vertel Dewald.
"Ek kon dit nog nie regtig vier nie. Ná die aankondiging moes ek voorberei vir die volgende aand se groot vertoning. En die volgende dag was ons almal net te moeg om te vier."
"Ek sal graag tyd wil maak om vir almal wat dit moontlik gemaak het, soos Johan Vorster Musiek en my vrou, dankie te sê."
Hy onthou nog dat hy oorspronklik net gehoop het Vergeet wat jy weet van liefde, met treffers soos "Sewentien" en "Eendag as ons groot is", sal goue status bereik.
"Maar toe dít gebeur, het ek besluit om vir myself die uitdaging te stel om platinum te behaal," onthou hy. Nou fokus Dewald op sy nuwe album, Ek en jy en 'n donderbui, wat binnekort uitgereik gaan word.
"Ek gaan net weer my alles gee en hoop en bid dat dit sal uitwerk," verklap hy oor sy planne met die nuwe album.